## Rješenje Agencije za zaštitu tržišnog natjecanja klasa: UP/I 430-01/11-119/001, urbroj: 580-09-1/12-43-20 od 12. ožujka 2013.

### NN 33/2013 (20.3.2013.), Rješenje Agencije za zaštitu tržišnog natjecanja klasa: UP/I 430-01/11-119/001, urbroj: 580-09-1/12-43-20 od 12. ožujka 2013.

33 20.03.2013 Rješenje Agencije za zaštitu tržišnog natjecanja klasa: UP/I 430-01/11-119/001, urbroj: 580-09-1/12-43-20 od 12. ožujka 2013.

AGENCIJA ZA ZAŠTITU TRŽIŠNOG NATJECANJA

602

Agencija za zaštitu tržišnog natjecanja temeljem članka 14. stavka 2. Zakona o državnim potporama (»Narodne novine«, broj 140/05 i 49/11), u upravnom postupku naknadnog odobrenja državnih potpora za poticanje kinematografske djelatnosti dodijeljenih sljedećim poduzetnicima: Interfilm d.o.o., Kinorama d.o.o., Maxima film d.o.o., Maydi film i video d.o.o., Produkcija živa d.o.o., Telefilm d.o.o., Drugi plan d.o.o., Eurofilm d.o.o., Propeler film d.o.o., Kabinet d.o.o., svi sa sjedištem u Zagrebu, na zahtjev Hrvatskog audiovizualnog centra, sa sjedištem u Zagrebu, Kralja Zvonimira 16, temeljem odluke Vijeća za zaštitu tržišnog natjecanja u sastavu: mr. sc. Olgica Spevec, predsjednica Vijeća, Mladen Cerovac mag. iur, zamjenik predsjednice Vijeća, te članovi Vijeća Milivoj Maršić, dipl.oec., Vesna Patrlj, dipl. iur. i dr. sc. Mirna Pavletić Župić, sa 132. sjednice, održane 12. ožujka 2013., donosi sljedeće

RJEŠENJE

1. Naknadno se odobravaju državne potpore u obliku subvencije za poticanje kinematografske djelatnosti dodijeljene od strane Hrvatskog audiovizualnog centra sljedećim poduzetnicima za proizvodnju audiovizualnih djela (filmova), dodijeljene 2010. i 2011. godine, jer su sukladne Zakonu o državnim potporama:

1.1. Maxima film d.o.o., sa sjedištem u Zagrebu, Božidara Adžije 22, OIB: 59492919163, za audiovizualno djelo »Zagreb Capuccino«, u iznosu od 2.400.000,00 kuna,

1.2. Interfilm d.o.o., sa sjedištem u Zagrebu, Nova Ves 45/02, OIB: 23268153080, za audiovizualno djelo »Svećenikova djeca« od 4.900.000,00 kuna i za audiovizualno djelo »2 i 2«, u iznosu od 2.700.000,00 kuna,

1.3. Maydi film i video d.o.o., sa sjedištem u Zagrebu, Čavoglavićeva 14, OIB; 27574265278, za audiovizualno djelo »Čudnovate zgode šegrta Hlapića«, u iznosu od 4.600.000,00 kuna,

1.4. Kinorama d.o.o., sa sjedištem u Zagrebu, Štoosova 25, OIB: 38625618182, za audiovizualno djelo »Kosac«, u iznosu od 4.200.000,00 kuna, za audiovizualno djelo »Zagonetni dječak«, u iznosu 3.900.000,00 kuna i za audiovizualno djelo »Šuti«, u iznosu od 4.600.000,00 kuna,

1.5. Telefilm d.o.o., sa sjedištem u Zagrebu, Vramčeva 4, OIB: 58863477338, za audiovizualno djelo »Ljudožder vegetarijanac«, u iznosu od 4.200.000,00 kuna,

1.6. Produkcija živa d.o.o., sa sjedištem u Zagrebu, Heinzlova 47, OIB: 67770323791, za audiovizualno djelo »Otok ljubavi«, u iznosu od 3.100.000,00 kuna,

1.7. Kabinet d.o.o., sa sjedištem u Zagrebu, Ribnjak 32, OIB: 09118801056, za audiovizualno djelo »Kauboji«, u iznosu od 2.800.000,00 kuna, i

1.8. Drugi plan d.o.o., sa sjedištem u Zagrebu, Heinzelova 62a, OIB: 89573771255, za audiovizualno djelo »Čudo u Poskokovoj dragi«, u iznosu 4.200.000,00 kuna,

1.9. Eurofilm d.o.o., sa sjedištem u Zagrebu, Boškovićeva 3, OIB: 05350474730, za audiovizualno djelo »Mrtve ribe plivaju na leđima«, u iznosu od 3.900.000,00 kuna,

1.10. Propeler film d.o.o., sa sjedištem u Zagrebu, Varšavska 3, OIB: 74547768933, za audiovizualno djelo »Srce mesara«, i u iznosu od 4.100.000,00 kuna

1.11. Diedra, d.o.o. sa sjedištem u Zagrebu, Goljak 10A, OIB: 57139988946, za audiovizualno djelo »Cvrčak i mrvica«, u iznosu od 4.000.000,00 kuna,

2. Ovo rješenje bit će objavljeno u »Narodnim novinama«.

Obrazloženje

1. ZAPRIMANJE PRIJEDLOGA DRŽAVNE POTPORE

1. Agencija za zaštitu tržišnog natjecanja (dalje: Agencija), zaprimila je 30. rujna 2011. od Hrvatskog audiovizualnog centra, sa sjedištem u Zagrebu, Kralja Zvonimira 20 (dalje: HAVC), zahtjev klase: 111-002, urbroja: 1634-2011, za naknadno odobrenje državnih potpora za poticanje kinematografske djelatnosti dodijeljenih temeljem nekadašnjeg Pravilnika o postupku, kriterijima i rokovima za provedbu Nacionalnog programa promicanja audiovizualnog stvaralaštva (»Narodne novine«, broj 115/10; dalje: Pravilnik), bez odobrenja Agencije. Navedeni zahtjev za naknadno odobrenje, podnesen je sukladno članku 14. stavku 2. Zakona o državnim potporama (»Narodne novine«, broj 140/05 i 49/11; dalje: ZDP).

Naime, državne potpore dodijeljene bez prethodnog odobrenja Agencije iz članka 13. ZDP-a, smatraju se nezakonitim temeljem članka 14. stavka 1. ZDP-a, te je Agencija ovlaštena naložiti njihov povrat. Iznimno od navedenog, Agencija može donijeti naknadno odobrenje potpore, ukoliko se, u posebno opravdanom slučaju, utvrdi da je dodijeljena potpora sukladna propisima o državnim potporama, kako je to predviđeno člankom 14. stavkom 2. ZDP-a.

U privitku navedenog zahtjeva, uz Obrazac prijave državne potpore, dostavljen je i popis korisnika dodijeljenih potpora temeljem Pravilnika.

Međutim, budući da iz dostavljene dokumentacije nisu bili razvidni svi potrebni podaci, Agencija je u zahtjevima od 28. prosinca 2011. i 8. lipnja, 17. listopada, 26. studenoga 2012. i 14. siječnja 2013. od HAVC-a zatražila dopunu dokumentacije i podataka vezanih uz proizvodnju pojedinih audiovizualnih djela navedenih u točki 3.2. obrazloženja ovog rješenja, a koje se odnose na poduzetnike koji su bili korisnici potpore, točno dodijeljene iznose potpora za svako pojedino audiovizualno djelo, izvore financiranja s državne i lokalne razine, strukturu opravdanih troškova, intenzitete potpore, te vrstu (kategoriju) audiovizualnog djela.

Dana 13. veljače, 18. svibnja i 18. srpnja 2012., te 5. veljače 2013., Agencija je od HAVC-a zaprimila zatraženo, uz dopunjena obrazloženja o kategoriji svakog pojedinog audiovizualnog djela i popisa ostalih davatelja državnih potpora, koji su uz HAVC, sufinancirali proizvodnju pojedinih audiovizualna djela. Dana 1. ožujka 2013. Agencija je od HAVC-a zaprimila primjerke zapisnika sa sjednica Hrvatskog audiovizualnog vijeća (dalje: AV Vijeće), od 23. ožujka 2011. i 14. ožujka 2012., u kojima su sadržane odluke o raspodjeli sredstava za proizvodnju audiovizualnih djela iz točke 3.2. obrazloženja ovog rješenja. Također, 29. ožujka 2012. u sjedištu Agencije, održan je službeni sastanak između predstavnika stručnih službi Agencije i HAVC-a radi utvrđivanja činjenica, okolnosti i davanja dodatnih objašnjena bitnih za rješavanje ove upravne stvari.

Za potrebe ovog postupka izvršen je uvid u mišljenje Agencije, klase: 430-01/11-123/001, urbroja: 1634-03-11-43-002, od 24. kolovoza 2011., izdano na zahtjev HAVC-a u svezi sukladnosti Pravilnika s propisima o državnim potporama (dalje: mišljenje Agencije od 24. kolovoza 2011.), bazu Agencije o dodijeljenim državnim potporama, te u internetske stranice HAVC-a http://www.havc.hr.

2. PRIMIJENJENI PROPISI

Agencija je u postupku odobrenja prijedloga državne potpore primijenila ZDP-a i Uredbu o državnim potporama (»Narodne novine«, broj 50/06; dalje: Uredba). Uredba u članku 2. propisuje da se sadržaj sukladnosti potpora temelji na pravilima koja proizlaze iz članka 70. Sporazuma o stabilizaciji i pridruživanju između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj 14/01, 14/02, 1/05, 7/05 i 9/05; dalje: SSP).

Naime, sukladno članku 3. i 4. Uredbe, temeljem odluke Vlade Republike Hrvatske, u »Narodnim novinama« objavljuje se tekst pravila koja proizlaze iz SSP-a i odredbe o načinu provedbe pravila.

U konkretnom slučaju Agencija je u provedbi postupka primijenila Odluku o objavljivanju pravila o državnoj potpori kinematografskoj i ostaloj audiovizualnoj djelatnosti (»Narodne novine«, broj 46/08 i 144/11; dalje: Odluka o potpori kinematografskoj djelatnosti). Odluka o potpori kinematografskoj djelatnosti sadrži: Priopćenje Komisije Vijeću, Europskom parlamentu, Gospodarskom i socijalnom odboru i Odboru regija o nekim pravnim aspektima u vezi s kinematografskim i ostalim audiovizualnim djelatnostima (»Službeni list Europske unije«; C 43, od 16. veljače 2002. str. 6-17, C 123 od 30. travnja 2004. str. 1-7 i C 134 od 16. lipnja 2007. str 5.) i Priopćenje Komisije o kriterijima ocjene držanih potpora sukladno Priopćenju o određenim pravnim aspektima u vezi s kinematografskom i ostalim audiovizualnim djelatnostima od 26. rujna 2001. (»Službeni list Europske unije«, C 31, od 7. veljače 2009.).

Također, Agencija je primijenila Odluku o objavljivanju pravila o državnim potporama za sanaciju i restrukturiranje (»Narodne novine« broj 20/07 i 119/11) i Odluku o objavljivanju pravila o potporama male vrijednosti (»Narodne novine«, broj 45/07; dalje: Odluka o potporama male vrijednosti).

Agencija temeljem članka 6. stavka 4. ZDP-a, pri obavljanju poslova iz svojeg djelokruga, na odgovarajući način primjenjuje kriterije koji proizlaze iz pravilne primjene pravila o državnim potporama koji proizlaze iz članka 70. SSP-a. Naime, kriteriji iz pravne stečevine EU služe kao pomoćno sredstvo za tumačenje hrvatskih propisa o državnim potporama, a osobito u slučaju postojanja pravnih praznina ili dvojbi pri tumačenju tih propisa. Takav stav potvrđen je odlukom Ustavnog suda Republike Hrvatske broj: U-III-1410/2007 (»Narodne novine«, broj 25/08).

U tom smislu, a budući da se u točki 2.3. b) 3. Odluke o potpori kinematografskoj djelatnosti, točno ne navodi najviše dopušteni intenzitet potpore za audiovizualna djela niskog proračuna i teška ili zahtjevna audiovizualna djela, izvršen je uvid u sljedeće Odluke Europske komisije kojima su odobrene državne potpore za poticanje kinematografije: SA N 303/10 – Program državne potpore Republike Rumunjske od 14. prosinca 2010. (»Službeni list EU« broj C 302/2011), SA N 202/2008 – Programa državne potpore Republike Mađarske od 14. srpnja 2008. (»Službeni list EU« broj C 273/2008), SA N233/08 – Program državne potpore Latvije od 16. srpnja 2008. (»Službeni list EU«, broj C 229/2008.) Iz navedene prakse Europske komisije, proizlazi da je prilikom dodjela državnih potpora za »niskoproračunske« i »teške ili zahtjevne« filmove, uobičajeno prihvaćen intenzitet do 80 % opravdanih troškova, kao što je to bio i kriterij s kojim se rukovodio HAVC.

Za potrebe ovog postupka Agencija je izvršila uvid u Zakon o audiovizualnim djelatnostima (»Narodne novine«, broj 76/07 i 90/11) i Pravilnik o postupku, kriterijima i rokovima za provedbu Nacionalnog programa promicanja audiovizualnog stvaralaštva (»Narodne novine, broj 118/12)

3. UTVRĐIVANJE ČINJENICA U POSTUPKU OCJENE DRŽAVNE POTPORE

3.1. Dostavljena dokumentacija, podaci i Obrazac prijave državne potpore, razmatrani su u dijelovima koji se odnose samo na dodjelu državne potpore, temeljem čega je utvrđeno sljedeće:

HAVC je u svojem zahtjevu za naknadnim odobrenjem državne potpore, naveo da je u razdoblju od 2010. do 2012., temeljem Pravilnika dodjeljivao državne potpore namijenjene za promicanje audiovizualnog stvaralaštva u Republici Hrvatskoj, bez prethodnog odobrenja Agencije iz članka 13. ZDP-a. Naime, iz navedenog zahtjeva proizlazi da je HAVC, zbog neuređenosti i nedostatka sustavnog odnosa spram razvoja audiovizualne djelatnosti, kao i objektivnih nemogućnosti za provedbu Nacionalnog programa promicanja audiovizualnog stvaralaštva, propustio prethodno zatražiti odobrenje Agencije iz članka 13. ZDP-a za dodjelu državnih potpora.

Međutim, HAVC navodi da je unatoč činjenici da je dodjeljivao državne potpore bez prethodnog odobrenja Agencije, ipak poštivao kriterije za dodjelu državnih potpora kinematografskoj djelatnosti a koji proizlaze iz Odluke o potpori kinematografskoj djelatnosti. Stoga, HAVC smatra da je predmete državne potpore moguće naknadno odobriti temeljem članka 14. stavka 2. ZDP-a.

Temeljem obrazloženja HAVC-a, poduzetnici su ostvarili pravo na državnu potporu sukladno uvjetima iz objavljenih javnih poziva, raspisanih temeljem Pravilnika, u razdoblju između 2010. i 2012. No, unatoč činjenici da u Pravilniku nisu u cijelosti bile predviđene sve potrebne odredbe o točnim opravdanim troškovima, najviše dopuštenom intenzitetu državne potpore, kumulaciji državnih potpora, odnosno da Pravilnik nije sadržavao posebne odredbe o teškom ili zahtjevnom i niskoproračunoskom audiovizualnom djelu, na način kako je to propisano u Odluci o potpori kinematografskoj, dodijeljena sredstva ipak nisu dodijeljena suprotno pravilima o državnim potporama.

Naime, u točki 2.3. b) Odluke potpori kinematografskoj djelatnosti, propisani su posebni kriteriji za dodjelu državnih potpora namijenjenih poticanju audiovizualnog stvaralaštva. Konkretno, potpora mora biti namijenjena kulturnom proizvodu; proizvođaču se mora omogućiti da potroši najmanje 20 % filmskog proračuna i u drugim državama Europske unije; intenzitet potpore mora se ograničiti do 50 % proračuna proizvodnje, s tim da se takvo ograničenje ne odnosi na teška ili složena audiovizualna djela odnosno na audiovizualna djela niskog proračuna. Također, nisu posebno dopuštene državne potpore za postprodukciju.

Rukovodeći se navedenim kriterijima, HAVC navodi da su dodijeljene državne potpore isključivo bile namijenjene audiovizualnim djelima koje predstavljaju kulturni proizvod od važnosti za razvoj kulturne proizvodnje Republike Hrvatske. Time se je nastojalo osigurati kontinuitet proizvodnje kulturnih dijela na hrvatskom jeziku, čime je ispunjeno jedno od temeljnih kulturnih prava hrvatskih građana. Svako audiovizualno djelo, bilo je podložno posebnim kriterijima vrednovanja projekta prijavljenog temeljem objavljenog i provedenog Javnog poziva za audiovideo stvaralaštvo tijekom 2010. i 2011., a koji je između ostalog, morao ispuniti uvjete koji se odnose na: kvalitetno i profesionalno napisan scenarij, kvalitetu dijaloga, uvjerljivost likova i vještine pričanja priče, suvremenost i/ili relevantnost za hrvatsku audiovizualnu djelatnost, odnosno originalnost koncepcije. Vrednovanje prijavljenih projekata obavljali su umjetnički savjetnici i to posebno za svaku kategoriju filma (dugometražni, kratkometražni, animirani, dokumentarni, eksperimentalni).

Istodobno, korisnicima državnih potpora nije postavljeno ograničenje u pogledu trošenja najmanje 20% dodijeljenih sredstava i u drugim državama članicama Europske unije, iako iz dostavljene dokumentacije, ne proizlazi da su korisnici svoja audiovizualna djela proizvodili i izvan Republike Hrvatske. Iznos utroška sredstava od 20% u drugim državama članicama Europske unije izuzet je od bilo kakvog smanjenja intenziteta državne potpore navedenog u točki 2.3. b) 3. Odluke o potpori kinematografskoj djelatnosti.

U svezi opravdanih troškova koji su služili kao osnovica za izračun intenziteta državne potpore, utvrđeno je da je HAVC, prilikom raspodjele sredstava, uzimao u obzir cjelokupne troškove proizvodnje pojedinog audiovizualnog djela, prema vrsti i kategoriji određenog audiovizualnog djela. U tom smislu, opravdane troškove činili su: a) pripremni troškovi (scenarij, pisanje, producent, glumci), b) troškovi snimanja (kamera, produkcijsko osoblje, posebni efekti), c) obrada (montaža, video/audio obrada, titlovi), d) ostali operativni troškovi povezani s proizvodnjom audiovizualnog djela.

U odnosu na intenzitet državne potpore, proizlazi da je HAVC, u većini slučajeva, dodjeljivao državne potpore za kinematografsku djelatnost namijenjenu poticanju proizvodnje »niskoproračunskih« i »teških ili zahtjevnih« filmova. Takvi navodi, opravdavaju se činjenicom da u Republici Hrvatskoj još uvijek ne postoje stalni komercijalni izvori financiranja audiovizualnih djela, kao što je to slučaj u pojedinim državama članicama Europske unije, pa je domaćim proizvođačima audiovizualnih djela teško zatvoriti financijsku konstrukciju za nastavak proizvodnog projekta. Stoga je u takvim slučajevima, ključna uloga dodjela državnih potpora kojima se omogućava proizvodnja kulturno vrijednih audiovizualnih djela, a koje su s komercijalnog aspekta, tržišno neisplativa. U tom smislu, HAVC ističe da su u Republici Hrvatskoj, razdoblju od 2011. do 2012., audiovizualna djela (filmovi), uglavnom zadovoljavali kriterije iz definicije »niskoproračunoskog« odnosno »teškog ili zahtjevnog« audiovizualnog djela.

Prema tome, svako hrvatsko audiovizualno djelo, koje se realizira prema produkcijskom troškovniku, koji predstavlja osnovicu za izračun visine državne potpore a koja je niža od 10.000.000,00 kuna, kvalificira se kao »niskoproračunsko« audiovizualno djelo. Drugim riječima, iznos od 10.000.000,00 kuna predstavlja minimalno potreban iznos produkcijskih troškova, da bi se pojedini hrvatski dugometražni igrani film uopće mogao natjecati na međunarodnom tržištu. Navedeni iznos uzet je u obzir temeljem analize proračuna proizvodnje svih igranih filmova snimljenih u Republici Hrvatskoj u razdoblju od 2009. do 2011., i to pod uvjetom da su plaćeni svi troškovi njegove proizvodnje koji zadovoljavaju sve potrebne tehničke i profesionalne standarde. Također, navedeni iznos od 10.000.00 kuna predviđen je i u članku 11. važećeg Pravilnika o postupku, kriterijima i rokovima za provedbu Nacionalnog programa promicanja audiovizualnog stvaralaštva.

Također, prema navodima HAVC-a »teško ili zahtjevno« audiovizualno djelo je djelo visoke kvalitete, koje zbog određenih razloga, nema velike mogućnosti za privlačenjem komercijalnih ulaganja koja bi omogućila njegovu proizvodnju i/ili koje nije u mogućnosti postići široku komercijalnu distribuciju. Kako bi se pojedino audiovizualno djelo moglo smatrati »teškim ili zahtjevnim djelom«, HAVC se rukovodio utvrđenjima da će audiovizualno djelo, i prije početka realizacije projekta, u konačnici biti realizirano sukladno visokim tehničkim, profesionalnim i umjetničkim standardima odnosno da će iz očitih razloga imati poteškoće u privlačenju privatnih financijera, distributera ili u privlačenu velikog broja gledatelja.

Karakteristike takvih audiovizualnih djela mogu se odnositi na filmove čiji su sadržaji većinom na jezicima nacionalnih manjina, koji izražavaju društveni angažman, kretanja i različite aspekte suvremene društvene i političke problematike, koji se bave povijesnim/civilizacijskim/kulturnim tradicijama, koji su nekonvencionalni ili koriste alternativne tehnike proizvodnje, koji su eksperimentalni i doprinose razvoju novih tehnologija koristeći se ograničenim financijskim resursima, filmovi kraći od 70 minuta i itd.

HAVC navodi da pojedino audiovizulano djelo ponekad može sadržavati jednu ili više navedenih karakteristika, što nužno ne mora značiti da će se uvijek kvalificirati kao »teško ili zahtjevno«. Ostala audiovizualna djela, koja ne spadaju u »niskoproračunska« i »teška ili zahtjevna«, smatraju se »standardnim« kako to proizlazi iz Zakona o audiovizualnim djelatnostima.

Prema tome, HAVC je u promatranom razdoblju dodjeljivao državne potpore za »teška ili složena« odnosno audiovizualnog djela niskog proračuna, i to uglavnom za dugometražne igrane, animirane i debitantske filmove. Pri tom, niti u jednom slučaju nije dodijeljena državna potpora koja premašuje intenzitet više od 80% opravdanih troškova, kako je to već spomenuto u točki 2. obrazloženja ovog rješenja.

3.2. Zahtjev HAVC-a za naknadno odobrenje državnih potpora dodijeljenih u obliku subvencije za proizvodnju audiovizualna djela, utemeljen na članku 14. stavku 2. ZDP-a, odnosi se na sljedeće poduzetnike:

3.2.1. Maxima film d.o.o., sa sjedištem u Zagrebu, Božidara Adžije 22, OIB: 59492919163, za audiovizualno djelo niskog proračuna (dugometražni film) »Zagreb Capuccino«, kojem je dodijeljena državna potpora od 2.400.000,00 kuna, temeljem Odluke o dodjeli državne potpore donesene je na 15. sjednici AV Vijeća, klase: 111-003, urbroja: 673-2011, održanoj 17. ožujka 2011. (dalje: Odluka od 17. ožujka 2011.), nakon provedenog Javnog poziva za audiovizualno stvaralaštvo u 2010. U konkretnom slučaju, intenzitet državne potpore iznosi 45% opravdanih troškova, jer je ukupan iznos opravdanih troškova, temeljem kojih je i dodijeljena državna potpora, iznosio 5.394,430,00 kuna.

3.2.2. Interfilm d.o.o., sa sjedištem u Zagrebu, Nova Ves 45/02, OIB: 23268153080, kojem su dodijeljene državne potpore za sljedeća audiovizualna djela niskog proračuna (dugometražni film):

– »Svećenikova djeca« dodijeljena je državna potpora u iznosu od 4.900.000,00 kuna temeljem Odluke od 17. ožujka 2011., nakon provedenog Javnog poziva za 2010. U konkretnom slučaju, intenzitet državne potpore iznosi 58 % opravdanih troškova, jer je ukupan iznos opravdanih troškova, temeljem kojih je i dodijeljena državna potpora, iznosio 8.498.500,00 kuna.

– »2 i 2«, dodijeljena je državna potpora u iznosu od 2.700.000,00 kuna temeljem Odluke od 7. ožujka 2012., nakon provedenog Javnog poziva za audiovizualno stvaralaštvo za 2011. U konkretnom slučaju, intenzitet državne potpore iznosi 35% opravdanih troškova, jer je ukupan iznos opravdanih troškova, temeljem kojih je i dodijeljena državna potpora, iznosio 7.680.000,00 kuna.

3.2.3. Maydi film i video d.o.o., sa sjedištem u Zagrebu, Čavoglavićeva 14, OIB; 27574265278, za audiovizualno djelo niskog proračuna (dugometražni film) »Čudnovate zgode šegrta Hlapića«, kojem je dodijeljena državna potpora u iznosu od 4.700.000,00 kuna, temeljem Odluke od 17. ožujka 2011., nakon provedenog Javnog poziva za audiovizualno stvaralaštvo 2010.

Također, iz dostavljenih podataka proizlazi da je poduzetnik za proizvodnju navedenog audiovizualnog djela, osim od HAVC-a, bio korisnik i potpore dodijeljene od strane Turističkih zajednica Grada Osijeka i Grada Zagreba, u ukupnom iznosu od 60.000,00 kuna. Navedena sredstva smatraju se potporom male vrijednosti.

Slijedom navedenog, poduzetniku je od svih davatelja potpore ukupno dodijeljeno 4.760.000,00 kuna, te prema tome intenzitet potpore iznosi 48 % opravdanih troškova, budući da je ukupan iznos opravdanih troškova, temeljem kojih su i dodijeljene državna potpora i potpora male vrijednosti, iznosio 9.974.904,84 kuna.

3.2.4. Kinorama d.o.o., sa sjedištem u Zagrebu, Štoosova 25, OIB: 38625618182, za sljedeća audiovizualna djela niskog proračuna (dugometražni film):

– »Šuti«, kojem je dodijeljena državna potpora u iznosu od 4.600.000,00 kuna temeljem Odluke od 17. ožujka 2011., a nakon provedenog Javnog poziva za audiovizualno stvaralaštvo za 2010.

Također, iz dostavljenih podataka proizlazi da je poduzetnik za proizvodnju navedenog audiovizualnog djela, osim od HAVC-a, koristio i potpore dodijeljene od strane Grada Zagreba, u ukupnom iznosu od 5.000,00 kuna.

Slijedom navedenog, poduzetniku je ukupno dodijeljeno 4.605.000,00 kuna, te prema tome intenzitet državne potpore iznosi 58% opravdanih troškova, budući da je ukupan iznos opravdanih troškova, temeljem kojih je dodijeljena državna potpora i potpora male vrijednosti, ukupno iznosio 8.001.461,00 kuna.

– »Kosac«, kojem je dodijeljena državna potpora u iznosu od 4.200.000,00 kuna temeljem Odluke od 14. ožujka 2012, nakon provedenog Javnog poziva za 2011. U konkretnom slučaju, intenzitet državne potpore iznosi 51% opravdanih troškova, jer je ukupan iznos opravdanih troškova, temeljem kojih je i dodijeljena državna potpora, iznosio 8.317,641,00 kuna.

– »Zagonetni dječak«, kojem je dodijeljena državna potpora u iznosu 3.900.000,00 temeljem Odluke od 7. ožujka 2012. nakon provedenog Javnog poziva za 2011. U konkretnom slučaju, intenzitet državne potpore iznosi 44% opravdanih troškova, jer je ukupan iznos opravdanih troškova, temeljem kojih je i dodijeljena državna potpora, iznosio 8.850.912,99 kuna.

3.2.5. Telefilm d.o.o., sa sjedištem u Zagrebu, Vramčeva 4, OIB: 58863477338, za audiovizualno djelo niskog proračuna (dugometražni film) »Ljudožder vegetarijanac«, kojem je dodijeljena državna potpora u iznosu od 4.200.000,00 kuna temeljem Odluke od 17. ožujka 2011. nakon provedenog Javnog poziva za audiovizualno stvaralaštvo za 2010. U konkretnom slučaju, intenzitet državne potpore iznosi 59% opravdanih troškova, jer je ukupan iznos opravdanih troškova, temeljem kojih je i dodijeljena državna potpora, iznosio 7.100.000,00 kuna.

3.2.6. Produkcija živa d.o.o., sa sjedištem u Zagrebu, Heinzlova 47, OIB: 67770323791, za teško ili zahtjevno audiovizualno djelo (dugometražni film) »Otok ljubavi«, kojem je dodijeljena državna potpora u iznosu od 3.100.000,00 kuna temeljem Odluke od 17. ožujka 2011. nakon provedenog Javnog poziva za audiovizualno stvaralaštvo za 2010. U konkretnom slučaju, intenzitet državne potpore iznosi 43% opravdanih troškova, jer je ukupan iznos opravdanih troškova, temeljem kojih je i dodijeljena državna potpora, iznosio 7.100.000,00 kuna.

3.2.7. Kabinet d.o.o., sa sjedištem u Zagrebu, Ribnjak 32, OIB: 09118801056, za audiovizualno djelo niskog proračuna (debitantski film) »Kauboji«, kojem je dodijeljena državna potpora u iznosu od 2.800.000,00 kuna temeljem Odluka o dodjeli potpore donesene na 25. sjednici AV Vijeća, održanoj 7. ožujka 2012., klase: 111-003, urbroja: 915-2012 (dalje: Odluka od 7. ožujka 2012.), nakon provedenog Javnog poziva za audiovizualno stvaralaštvo za 2011. U konkretnom slučaju, intenzitet državne potpore iznosi 41% opravdanih troškova, jer je ukupan iznos opravdanih troškova, temeljem kojih je i dodijeljena državna potpora, iznosio 6.912.150,00 kuna.

3.2.8. Drugi plan d.o.o., sa sjedištem u Zagrebu, Henzelova 62a, OIB: 89573771255, za teško ili zahtjevno audiovizualno djelo (dugometražni film) »Čudo u Poskokovoj dragi«, kojem je dodijeljena državna potpora u iznosu od 4.200.000,00 kuna temeljem Odluke od 7. ožujka 2012., nakon provedenog Javnog poziva za audiovizualno stvaralaštvo za 2011. U konkretnom slučaju, intenzitet državne potpore iznosi 27% opravdanih troškova, jer je ukupan iznos opravdanih troškova, temeljem kojih je i dodijeljena državna potpora, iznosio 15.331.841,70 kuna.

3.2.9. Eurofilm d.o.o., sa sjedištem u Zagrebu, Boškovićeva 3, OIB: 05350474730, za audiovizualno djelo niskog proračuna (dugometražni film) »Mrtve ribe plivaju na leđima«, kojem je dodijeljena državna potpora iznosu od 3.900.000,00 kuna temeljem Odluke od 7. ožujka 2012. nakon provedenog Javnog poziva za 2011. U konkretnom slučaju, intenzitet državne potpore iznosi 53% opravdanih troškova, jer je ukupan iznos opravdanih troškova, temeljem kojih je i dodijeljena državna potpora, iznosio 7.326.468,00 kuna.

3.2.10. Propeler film d.o.o., sa sjedištem u Zagrebu, Varšavska 3, OIB: 74547768933, za audiovizualno djelo niskog proračuna (dugometražni film) »Srce mesara«, kojem je dodijeljena državna potpora u iznosu od 4.100.000,00 kuna temeljem Odluke od 7. ožujka 2012. nakon provedenog Javnog poziva za 2011. U konkretnom slučaju, intenzitet državne potpore iznosi 44% opravdanih troškova, jer je ukupan iznos opravdanih troškova, temeljem kojih je dodijeljena državna potpora, iznosio 9.209.032,00 kuna.

3.2.11. Diedra, d.o.o. sa sjedištem u Zagrebu, Goljak 10A, OIB: 57139988946, za audiovizualno djelo (dugometražni animirani film) »Cvrčak i mrvica«, kojem je dodijeljena državna potpora u ukupnom iznosu od 4.000.000,00 kuna temeljem Odluke od 7. ožujka 2012. nakon provedenog Javnog poziva za 2011.

Međutim, iz dostavljenih podataka, kao i iz baze Agencije o državnim potporama, proizlazi da je poduzetnik za proizvodnju navedenog audiovizualnog djela, koristio i sljedeće potpore male vrijednosti dodijeljene od strane: a) Hrvatske agencije za malo gospodarstvo, u ukupnom iznosu od 97.000,00 kuna (za 2011. iznos od 20.000,00 kuna i za 2012. 7 iznos od 7.000,00 kuna), temeljem Programa poduzetništva u kulturi, b) Hrvatskog zavoda za zapošljavanje u ukupnom iznosu od 150.000,00 kuna, c) Ustanove Zagreb film kroz logističku podršku u vrijednosti od 500.000,00 kuna, d) Grada Zagreba u iznosu od 400.000,00 kuna, e) HAVC-a, u iznosu od 175.000,00 kuna za razvoj audiovizualnog djela. S sredstva iz točke a) do e), predstavljaju potporu male vrijednosti.

Slijedom navedenog, poduzetniku je ukupno dodijeljeno 5.322.000,00 kuna, pa prema tome intenzitet državne potpore iznosi 28% opravdanih troškova, jer je ukupan iznos opravdanih troškova, temeljem kojih je dodijeljena državna potpora i potpore male vrijednosti, iznosio 19.157.000,00 kuna.

4. POSTOJANJE DRŽAVNE POTPORE U SREDSTVIMA SADRŽANIM U ZAHTJEVU HAVC-a

Polazeći od utvrđenja iz mišljenja Agencije od 24. kolovoza 2011., u kojem je između ostalog, utvrđeno da Pravilnik predviđa raspodjelu državnih potpora, i da kao takav akt može predstavljati samo pravni temelj za izradu posebnog program državnih potpora, odnosno da je HAVC u promatranom razdoblju, pojedinim poduzetnicima (korisnicima – producentima i redateljima) za proizvodnju vlastitih audiovizualnih djela, opisanim u točkama 3.2. obrazloženja ovog rješenja, sufinancirao proizvodnju audiovizualnih djela, čiji pojedinačni iznosi premašuju najviše dopušteni iznos potpore male vrijednosti od 200.000,00 eura (u kunskoj protuvrijednosti), riječ je o državnim potporama iz članka 3. stavka 1. ZDP-a.

Naime, državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem prednosti na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a.

Prema članku 8. Uredbe, predmetna mjera je državna potpora prema ZDP-u, ako zadovoljava sve sljedeće uvjete:

– mjera predstavlja stvarni ili potencijalni rashod, ili stvarni ili potencijalni umanjeni prihod Republike Hrvatske, lokalne ili područne (regionalne) samouprave ili drugih pravnih osoba koje dodjeljuju ili upravljaju državnim potporama, u smislu ZDP-a,

– mjera je selektivne naravi, odnosno mjerom se daje prednost na tržištu pojedinom korisniku ili skupini korisnika državne potpore,

– mjera narušava ili bi mogla narušiti tržišno natjecanje, i

– mjera utječe na trgovinu između Republike Hrvatske i Europskih zajednica.

U konkretnom slučaju utvrđeno je da subvencija iz Prijedloga Operativnog programa ispunjava sve prethodno navedene uvjete iz članka 8. Uredbe:

– predstavlja rashod Republike Hrvatske. Sredstva koja HAVC dodjeljuje kao potpore čine izvanproračunska sredstva HAVC-a, koja se sukladno članku 36. Zakona o audiovizualnim djelatnostima, osiguravaju i izdvajanjem sredstava iz dijela ukupnog prihoda ostvarenog obavljanjem audiovizualnih djelatnosti od Hrvatske radio televizije, nakladnika televizijskih programa na nacionalnoj, regionalnoj te gradskoj razini, pružatelja audiovizualnih medijskih usluga na zahtjev, pružatelja audiovizualnih medijskih usluga putem satelita, interneta i kabelskog prijenosa audiovizualnih programa te kinoprikazivača. Bez obzira što se navedena sredstva ne odnose na izravni proračunski rashod, sredstva kojima HAVC raspolaže, u najvećoj mjeri odnosi se na sredstva koja su prikupljena iz obvezne pristojbe koji plaćaju svi imatelji TV prijemnika, te se zbog toga takva sredstva tretiraju na isti način kao da se dodjeljuju izravno iz državnog proračuna;

– dodijeljena je poduzetnicima na selektivnoj osnovni, što utječe na ravnotežu između korisnika potpora i njegove konkurencije, te je isključivo namijenjena za sektor kinematografije tj. na proizvodnju audiovizualnih djela (različitih kategorija filmova);

– poduzetnici koji su koristili predmetne subvencije ostvarili su prednost koju ne bi stekli tijekom svojeg redovnog poslovanja

– njenom dodjelom narušava se ili može narušiti tržišno natjecanje, te utječe na trgovinu između Republike Hrvatske i država članica Europske unije jer će zahvaljujući dodijeljenoj državnoj potpori korisnici jačati svoj položaj u odnosu na svoje konkurente u Europskoj uniji koji ne dobivaju takve vrste državnih potpora.

5. ODLUKA VIJEĆA ZA ZAŠTITU TRŽIŠNOG NATJECANJA

Vijeće za zaštitu tržišnog natjecanja (dalje: Vijeće) je na svojoj 132. sjednici, održanoj 12. ožujka 2013., odlučivalo o zahtjevu HAVC-a za naknadnim odobrenjem državnih potpora za poticanje kinematografske djelatnosti dodijeljenih pojedinim poduzetnicima temeljem navedenog Pravilnika, opisanih u točki 3.2. obrazloženja ovog rješenja.

Pri donošenju odluke, Vijeće je uzelo u obzir cjelokupnu dostavljenu dokumentaciju i podatke.

Budući da je Agencija utvrdila da subvencije opisane u točki 3.2. obrazloženja ovog rješenja sadrže državnu potporu iz članka 3. stavka 1. ZDP-a, kao što je to prethodno opisano u točki 4. obrazloženja ovog rješenja. Rečene državne potpore predstavljaju nezakonite državne potpore budući da su dodijeljene bez prethodnog odobrenja Agencije iz članka 13. ZDP-a. Međutim, Agencija može donijeti naknadno odobrenje državne potpore ukoliko je predmetna državna potpora sukladna propisima o državnim potporama kako to propisuje članak 14. stavak 2. ZDP-a. Stoga je u cilju naknadnog odobravanja državnih potpora Vijeće trebalo utvrditi jesu li takve potpore sukladne s pravilima iz Odluke o potpori kinematografskoj djelatnosti, odnosno bilo je potrebno utvrditi jesu li predmetne državne potpore dodijeljene sukladno kriterijima iz točke 2.3. b) 1., 2., 3. i 4. Odluke o potpori kinematografskoj djelatnosti, a koje se odnose na kulturni sadržaj, teritorijalnost, intenzitet potpore odnosno dodatne potpore za kinematografske djelatnosti.

U tom smislu, Vijeće je utvrdilo da su državne potpore za poticanje kinematografske djelatnosti opisane u točki 3.2. obrazloženja ovog rješenja, sukladne s odredbama iz Odluke o potpori kinematografskoj djelatnosti.

Konkretno, iz svih audiovizualnih djela opisanih u točki 3.2. obrazloženja ovog rješenja, proizlazi da je riječ je o potporama namijenjenim za poticanje proizvodnje audiovizualnih djela kao kulturnog proizvoda, čiji je kulturni sadržaj vrednovan temeljem posebnih kriterija ocjene prijavljenih audiovizualnih projekata, kako je to opisano u točki 3.1. obrazloženja ovog rješenja. U tom smislu, Vijeće je primjenom kriterija iz točke 2.3. b) 1. Odluke o potpori kinematografskoj djelatnosti utvrdilo da se državna potpora odnosi na kulturni proizvod.

Iz dostavljene dokumentacije, razvidno je da ne postoji poseban slučaj, odnosno odredba, temeljem koje je pojedinom proizvođaču audiovizualnog djela (korisniku potpore) onemogućeno da potroši najmanje 20% filmskog proračuna i u drugim državama članicama Europske unije, kao što je to opisano u točki 3.1. obrazloženja ovog rješenja, a čime je ispunjen kriterij iz točke 2.3. b) 2. Odluke o potpori kinematografskoj.

Također, analizom predviđenog intenziteta državne potpore i opravdanog troška iz Pravilnika, Vijeće je utvrdilo da iznosi dodijeljenih državnih potpora, opisanih u točki 3.2. obrazloženja ovog rješenja, niti u jednom slučaju ne premašuju najviše dopušteni iznos koji je moguće dodijeliti temeljem točke 2.3. b) 3. Odluke o potpori kinematografskoj djelatnosti.

Naime, Vijeće je uzelo u obzir pojam »niskoporačunskog« audiovizulanog djela kako je to odredio HAVC. Naime, u točki 2.3. b) 3. Odluke o potpori kinematografskoj djelatnosti dana je mogućnost svakoj državi članici da utvrdi što se smatra »niskoproračunskim« audiovizualnim djelom, a HAVC je odredio da se takva djela odnose na djela čiji je proračun niži od 10.000.000,00 kuna. Sva audiovizualna djela navedena u točki 3.2. obrazloženja ovog rješenja osim audiovizualnih djela iz točke 3.2.8. i 3.2.11. obrazloženja ovog rješenja, kojemu je dodijeljena državna potpora u iznosu od 27% odnosno 28% opravdanih troškova, odnose se na »niskoproračunska« audiovizualna djela za koja je moguće dodijeliti maksimalni intenzitet državne potpore u iznosu do 80% opravdanih troškova.

S obzirom na to da je iz dostavljenih struktura opravdanih troškova svakog pojedinog audiovizulanog djela, razvidno da nisu dodjeljivane državne potpore za posebne kinematografske djelatnosti poput postprodukcije, Vijeće je utvrdilo da je ispunjen i kriterij iz točke 2.3.b) 4. Odluke o potpori kinematografskoj djelatnosti.

S obzirom na to da je u konkretnom slučaju riječ o državnoj potpori dodijeljenoj sukladno Odluci o potpori kinematografskoj djelatnosti, Vijeće je donijelo odluku da se dodijeljene državne potpore mogu naknadno odobriti, jer su sukladne ZDP-u, budući da se na njih može primijeniti izuzeće iz članka 4. stavka 3. točke b) ZDP-a, odnosno da je riječ o potporama namijenjenim za poticanje kulture i zaštitu baštine. Stoga je Agencija na temelju odluke Vijeća odlučila kao u točki I. izreke ovog rješenja.

Slijedom navedenog, odlučeno je kao u točki I. izreke ovog rješenja.

Temeljem članka 18. ZDP-a, Agencija rješenja iz članka 14. stavka 2. ZDP-a, objavljuje u »Narodnim novinama«. Stoga je odlučeno kao u točki II. izreke ovog rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred nadležnim upravnim sudom u roku od trideset (30) dana od dana dostave ovog rješenja.

Klasa: UP/I 430-01/11-119/001

Urbroj: 580-09-1/12-43-20

Zagreb, 12. ožujka 2013.

Predsjednica Vijeća za
zaštitu tržišnog natjecanja
mr. sc. Olgica Spevec, v. r.

Rješenje, NN 33/2013-602